**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ ԵՎ ԳԻՏՈՒԹՅԱՆ ՆԱԽԱՐԱՐԻ 2012 ԹՎԱԿԱՆԻ ՄԱՅԻՍԻ 3-Ի N 388-Ն ՀՐԱՄԱՆՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

1. **Իրավական ակտի անհրաժեշտությունը (նպատակը)**

 Իրավական ակտում փոփոխություններ կատարելու անհրաժեշտությունը բխում է սույն իրավական ակտն ավելի մատչելի դարձնելու, նաև՝ 2023-2024 ուսումնական տարվանից Հանրապետության բոլոր ուսումնական հաստատությունների 2-րդ, 5-րդ, 7-րդ դասարաններում, ինչպե նաև Տավուշի մարզի ուսումնական հաստատությունների 1-12-րդ դասարաններում Հանրակրթության նոր չափորոշչի ներդրման գործընթացով պայմանավորված՝ գիտելիքների յուրացման արդյունքում սովորողների՝ դասարանից դասարան կամ հանրակրթության հաջորդ աստիճան փոխադրումը կանոնակարգված իրականցնելու պահանջից ելնելով։

1. **Ընթացիկ իրավիճակը և խնդիրները.**

Սույն կարգը հանրակրթության ոլորտը կարգավորող, սովորողների բացակայությունները, ինչպես նաև դասարանից դասարան կամ հանրակրթության հաջորդ աստիճան փոխադրման ընթացակարգը կարգավորող փաստաթուղթն է, որը, հանրակրթության ոլորտում իրականացվող փոփոխություններին ու բարեփոխումներին զուգահեռ, փոփոխության կարիք ունի: Թեև յուրաքանչյուր ուսումնական տարվան ընդառաջ կարգը խմբագրվում է, այնուամենայնիվ, զերծ չէ տարընկալումներից։ Բացի այդ, կարգում առկա են տարբեր ուսումնական տարիներին նոր չափորոշչի ներդրման ժամկետներին վերաբերող կարգավորումներ, որոնք դրույթները դարձնում են դժվարընկալելի։ Արդյունքում ստացվում էին բազմաթիվ դիմումներ, զանգեր՝ այս կամ այն դրույթը կամ իրավիճակը կարգավորելու նպատակով։

Նոր չափորոշչի ներդրմամբ յուրաքանչյուր տարվա համար առաջարկվում է ավարտական քննությունները համապատասխանեցնել գնահատման նոր համակարգին, Չափորոշչի տրամաբանությանը, կրթական քաղաքականությանը։ Հաշվի առնելով, որ տարրական դասարններում նոր չափորոշչի ներդրմանը զուգահեռ գնահատումն իրականացվելու է բնութագրերի հիման վրա, և միայն 5-րդ դասարանի 2-րդ կիսամյակից է սովորողը միավորային գնահատական ստանալու, ուստի կրթական 1-ին աստիճանի գիտելիքի ստուգումը համապատասխանեցվել է այդ տրամաբանությանը։

Նոր չափորոշչի կարևոր բաղադրիչ է նախագծային ուսուցումը, որի ներդրման արդյունավետությունը սովորողների մոտ առավել կդրսևորվի հատկապես բնագիտական ուղղությունների ավարտական քննությունների ընթացքում։

Ըստ այդմ, 2023-2024 ուսումնական տարում ՀՀ Տավուշի մարզի ուսումնական հաստատություններում, իսկ հաջորդող տարիներին ՀՀ բոլոր ուսումնական հաստատություններում նոր չափորոշչի ներդրմանը զուգահեռ, իրականացվելու է փոփոխություն կրթական աստիճանի ավարտին իրականացվող գիտելիքի ստուգման, ավարտական, պետական ավարտական քննությունների գործընթացում, մասնավորապես՝

* 4-րդ դասարանում կրթական ծրագրի ավարտին այլևս չի իրականացվելու գիտելիքի ստուգում, և սովորողը կտեղափոխվի կրթության հաջորդ աստիճան՝ ձևավորված բնութագրերի հիման վրա,
* 9-րդ դասարանի ավարտական քննությունները «Գրականություն» և «Հայոց պատմություն» առարկաներից նախատեսվում է իրականացնել նախագծային (անհատական կամ համատեղ) աշխատանքի միջոցով: Բնագիտական առարկաների դեպքում սովորողը կունենա ընտրելու հնարավորություն՝ թեստ կամ նախագիծ: Նախագծային աշխատանքը պետք է իրականացվի առնվազն երկու բնագիտական առարկայից: Մյուս առարկաների դեպքում թեստերի միջոցով քննական գործընթացի մեխանիզմը պահպանվում է, սակայն կփոխվի առաջադրանքների բնույթը՝ դրանք համահունչ դարձնելով միջազգային ստուգատեսի թեստերի բովանդակությանը,
* 12-րդ դասարանում պետական ավարտական քննություններն իրականացվելու են թեստային եղանակով, որոնց բովանդակությունը համահունչ կլինի միջազգային ստուգատեսի թեստերի բովանդակությանը։

 Սույն փոփոխությամբ նախատեսվում է 2-12-րդ դասարաններում պահպանել բացակայությունների դեպքում սովորողների կիսամյակային գնահատականները լրացուցիչ քննությունների և ամփոփիչ ստուգողական աշխատանքների միջոցով որոշելու սկզբունքը:

Գործող կարգը խրթին է դարձրել նաև քննությունների ընթացակարգը նկարագրող մասը, որը հանվել և ներառվել է պետական ավարտական քննությունների ժամանակացույցը և աշխատակարգը սահմանող ՀՀ ԿԳՄՍ նախարարի 2022 թվականի 78-Ն հրամանում։

Կրթական քաղաքականությունը նաև մեդալ տրամադրելու պրակտիկայից հրաժարվելու սկզբունքային առաջարկ է ներկայացնում, որը տարիների փորձի ու վերլուծությունների արդյունքում կատարած եզրահանգում է, համաձայն որի՝ մեդալի հավակնող սովորողների (ավելի հաճախ նաև՝ սովորողների ծնողների) մոտ գիտելիքի ձեռքբերումը վերածվում է միավորային գնահատականի նկատմամբ ցավագին ընկալումների։ Այն ուսումնառության ավարտին գիտելիքի առումով մրցունակ ու կարողունակ շրջանավարտ ունենալու փոխարեն երբեմն հանգեցնում է լարված ու գնահատականի նկատմամբ գերզգայուն անհատի ձևավորմանը։ Բացի այդ, մեդալը՝ որպես գերազանց ուսումնառության մասին փաստող արդյունք, որևէ կշիռ ու դեր չունի անհատի հետագա ուսումնառության ընթացքում, ուստի դրա տրամադրումը նպատակահարմար չէ:

1. **Ակնկալվող արդյունքը.**

Սույն նախագծով ակնկալվում է սովորողների ամփոփիչ ստուգումը դարձնել ոլորտի բարեփոխումներին համահունչ, որով նախատեսվում է ավելի պարզ, հստակ ձևակերպումներով ունենալ ընթացակարգը սահմանող իրավական ակտ։

1. **Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարություն:

 **ՏԵՂԵԿԱՆՔ**

 **«Հայաստանի Հանրապետության կրթության և գիտության նախարարի 2012 թվականի մայիսի 3-ի N 388-Ն հրամանում փոփոխություն կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանի նախագծի ընդունումը պետական բյուջեի եկամուտների, լրացուցիչ ծախսերի ավելացում չի նախատեսում:**

**ՏԵՂԵԿԱՆՔ**

«Հայաստանի Հանրապետության կրթության և գիտության նախարարի 2012 թվականի մայիսի 3-ի N 388-Ն հրամանում փոփոխություն կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանի նախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում: